গত বছর ৮ নভেম্বর নোটবাতিলের ঘোষণা করেছিলেন প্রধানমন্ত্রী নরেন্দ্র মোদী। আচমকা সেই ঘোষণার পরেই প্রথম বিরোধিতায় নেমেছিলেন তৃণমূল নেত্রী মমতা বন্দ্যোপাধ্যায়।
এক বছর পরেও ফের নোটবাতিল নিয়ে সরব হতে চলেছে তৃণমূল। আগামী ৮ নভেম্বর নোটবাতিলের বর্ষপূর্তিতে বাংলা ‘কালা দিবস’ পালনের ডাক দিল তৃণমূল কংগ্রেস।
নোটবাতিল নিয়ে দীর্ঘদিন ধরে সরব ছিলেন মমতা। নোটবাতিল পরবর্তী সময়ে কেন্দ্রীয় সরকারের এই পদক্ষেপ নিয়ে বিভিন্ন মহলে একাধিক প্রশ্ন উঠতে শুরু করেছে। বিশেষত, নোটবাতিলের ঠিক কী সুফল আমজনতা পেল, তা নিয়েই প্রশ্নের মুখে পড়তে হয়েছে মোদী সরকারকে। রিজার্ভ ব্যাঙ্ক থেকে নোটবাতিল সংক্রান্ত যা যা তথ্য প্রকাশ্যে এসেছে, তাতেও নোটবাতিলের  যৌক্তিকতা নিয়ে সাধারণ মানুষ এবং বিশেষজ্ঞদের মনে প্রশ্ন উঠেছে।

এই বিষয়ে অন্যান্য খবর

সবুজে ঢাকা সবুজসাথী সাইকেল! মমতার নামকরণ ‘সার্থক’, দেখুন ভিডিও


এবার সাধারণ মানুষের সেই ক্ষোভকেই ফের উস্কে দিতে চাইছেন মমতা বন্দ্যোপাধ্যায়। পঞ্চায়েত নির্বাচনের আগে বিজেপি যখন এ রাজ্যে নিজেদের উপস্থিতি বাড়াতে চাইছে, তখন ফের নোটবাতিলের সময়ে সাধারণ মানুষের হয়রানির স্মৃতি উস্কে দিয়ে বিজেপি-কে কোণঠাসা করতে চান মমতা। 
নোটবাতিলের জেরে গ্রামাঞ্চলের মানুষই বেশি সমস্যায় পড়েছিলেন। ভিন রাজ্যে কর্মরত অনেকেই কাজ হারিয়েছিলেন। পঞ্চায়েত নির্বাচনের আগে নোটবাতিলের বর্ষপূর্তিতে ‘কালাদিবস’ পালন করে সেই সমস্ত সমস্যার কথাই ফের মানুষকে মনে করিয়ে দিতে চায় তৃণমূল কংগ্রেস।